**מערך שיעור**

מסלול: **יסודי**

**חוג:** תנ"ך

**שם הסטודנטית:**

**שם המדפ"ית:**

**הכתה:**  ו

**תאריך:**  20.11.17

**מאפייני אוכלוסיית התלמידים:** אוכלוסייה תורנית, חינוך רגיל.

1. מאפייני השיעור

1.1. נושא השיעור: המלכת דוד על כל ישראל וכינון בירת ישראל בירושלים.

1.2. היסוד המארגן (הציר סביבו בנויות כל פעילויות השיעור): יסוד ערכי- מקומה וחשיבותה של ירושלים כבירת ישראל.

1.3. רישות:

1.3.1. תיחום היחידה המצומצמת שנלמדת בשיעור: שמואל ב, פרק ה (א—טז).

1.3.2. הגדרת היחידה המורחבת אליה היא שייכת: מלכות דוד

1.3.3. מקום היחידה ברצף הלימודי: המשך הלימוד

1.3.5 ידע קודם נדרש: משיחת דוד למלך ע"י שמואל ומשיחתו בחברון (אחרי מות שאול) למלך על שבט יהודה.



**2 .** רקע עיוני לשיעור

תיאור: loupe icon2.1. סיכום קצר של הנושא ברמת לומד בוגר

משיחת דוד למלך על כל ישראל נעשתה כבר באופן חשאי ע"י שמואל הנביא, אולם דוד לא הוציא את המלוכה לפועל משום שעדיין שאול היה מלך ישראל, ודוד אפילו נמנע ומנע מחייליו לפגוע בשאול שהיה משיח ה'. לאחר מות שאול, המליך אבנר שר צבא שאול, את אישבושת בנו של שאול, אולם בני שבט יהודה לא קיבלו עליהם את מלכותו. הם היו נאמנים לדוד משום שידעו שהוא נמשח ע"י שמואל, לכן הם בעצמם משחו את דוד בחברון למלך עליהם, ובחברון מלך דוד שבע שנים. לאחר שרכב ובענה רצחו את אישבושת בביתו, כי חשבו לקנות ע"י זה את לבו של דוד, נשארו בני ישראל למעשה ללא מלך וללא מנהיג. זו הסיבה שהם התקבצו כולם בחברון וביקשו מדוד שיהיה עליהם למלך:

שמואל ב פרק ה (א-ב)

וַיָּבֹ֜אוּ כָּל־שִׁבְטֵ֧י יִשְׂרָאֵ֛ל אֶל־דָּוִ֖ד חֶבְר֑וֹנָה וַיֹּאמְר֣וּ לֵאמֹ֔ר הִנְנ֛וּ עַצְמְךָ֥ וּֽבְשָׂרְךָ֖ אֲנָֽחְנוּ:

גַּם־אֶתְמ֣וֹל גַּם־שִׁלְשׁ֗וֹם בִּהְי֨וֹת שָׁא֥וּל מֶ֙לֶךְ֙ עָלֵ֔ינוּ אַתָּ֗ה הָיִ֛יתָה הַמּוֹצִ֥יא וְהַמֵּבִ֖יא אֶת־יִשְׂרָאֵ֑ל וַיֹּ֨אמֶר ה' לְךָ֗ אַתָּ֨ה תִרְעֶ֤ה אֶת־עַמִּי֙ אֶת־יִשְׂרָאֵ֔ל וְאַתָּ֛ה תִּהְיֶ֥ה לְנָגִ֖יד עַל־יִשְׂרָאֵֽל:

בני ישראל אומרים בפירוש שהם יודעים שדוד נמשח למלך אחרי ששמואל הוכיח את שאול "קרע ה' את ממלכות ישראל מעליך ונתנה לרעך הטוב ממך".

בסה"כ מלך דוד בחברון 7 שנים (וכמה חודשים) על יהודה, ו33 שנים בירושלים על כל ישראל.

לאחר שדוד הוכרז כמלך על כל ישראל, הצעד הראשון שהוא עשה היה לכבוש את ירושלים מיד היבוסי ולקבוע אותה כעיר הבירה של ישראל. הנימוק הדתי למעשה הוא הרצון של דוד לבנות את בית המקדש משום שזו מצוות המלך: "רבי יהודה אומר: ג' מצוות נצטוו ישראל בכניסתן לארץ - להעמיד להם מלך, ולהכרית זרעו של עמלק, ולבנות להם בית הבחירה" (מסכת סנהדרין כ ע"ב).

**על מקום בניית בית המקדש הורה לו שמואל הנביא כאשר דוד הסתתר אצלו מפני שאול:**

**שמואל א פרק יט פסוק יח**

**וְדָוִ֨ד בָּרַ֜ח וַיִּמָּלֵ֗ט וַיָּבֹ֤א אֶל־שְׁמוּאֵל֙ הָרָמָ֔תָה וַיַּ֨גֶּד־ל֔וֹ אֵ֛ת כָּל־אֲשֶׁ֥ר עָֽשָׂה־ל֖וֹ שָׁא֑וּל וַיֵּ֤לֶךְ הוּא֙ וּשְׁמוּאֵ֔ל וַיֵּשְׁב֖וּ בְּנָֽיוֹת:**

**רד"ק שמואל א פרק יט**

**ורבותינו ז"ל אמרו: מה עניין ניות אצל רמה? אלא שהיו יושבין ברמה ועוסקין בנויו של עולם כלומר בבית המקדש כלומר באיזה מקום יהיה.**

**הסיבה השניה היא מכיוון שמיקומה של ירושלים הוא על גבול שני השבטים, יהודה ובנימין (שבטו של שאול), יוכל כעת דוד לאחד ולחבר את נאמניו עם מתנגדיו (לשעבר). כדברי המלבי"ם:**

**מלבי"ם שמואל ב פרק ה**

וילך המלך ואנשיו. אחר שעתה התאחדו שני ממלכות ישראל, שהיו עד עתה שבט יהודה תחת דוד, ויתר השבטים ובנימין שבט שאול בראשם תחת איש בושת, ושבו כולם למלכות אחת תחת דוד, היה מן העצה, וכן הופיע רצון ה', שעיר המלוכה תהיה בגבול השייך לשני השבטים שהיו שבטי מלכות, וזה היה בירושלים שהיתה חציה ליהודה וחציה לבנימין כמ"ש בגבולי הארץ, וכמ"ש חז"ל (יומא יב א) 'רצועה היתה יוצאה מחלקו של יהודה לחלקו של בנימין ובו מזבח בנוי'. וכבר בארנו (שופטים א, ח) כי בני יהודה כבשו חלקם בירושלים, רק בני בנימין לא כבשו את חלקם וישב שם היבוסי"

דוד ואנשיו פנו למלך יבוס כדי לפתוח בדברי שלום, כמו שהוא מצווה עפ"י התורה, אך מכיוון שמלך יבוס דחה את דוד ואפילו זלזל בו, הוצרך דוד לכבוש את ירושלים. רד"ק מסביר את דברי מלך היבוסי לדוד עפ"י מדרש חז"ל:

רד"ק שמואל ב פרק ה

ומצאנו בדרש אמרו אנשי יבוס לאברהם כרות עמנו ברית שאין זרעך יורש את עיר היבוס ואנו מוכרין לך את מערת המכפלה ועשה כן ואנשי יבוס עשו צלמי נחשת והעמידום ברחוב העיר וכתבו עליהם ברית השבועה וכשבאו ישראל לארץ לא יכלו להכנס שם מפני השבועה שנא' ואת היבוסי יושב ירושלם לא יכלו בני ישרא' להורישם וכשמל' דוד רצה להכנס שם ולא הניחוהו שנאמר ויאמרו אנשי יבוס לא תבא הנה אמרו לו אין אתה יכול עד שתסיר הצלמים הללו שכתוב עליהם ברית השבועה שנאמר כי אם הסירך העורים והפסחים ואלו הם הצלמים שעינים להם ולא יראו אזנים להם ולא ישמעו רגליהם לא יהלכו שנאי נפש דוד לפי ששונא מלשמוע ומעבו' ע"א שנ' על כן יאמרו עור ופסח לא יבא אל הבית אמר דוד לאנשיו כל מי שיעלה בראשונה ויסיר את הצלמים יהיה לראש ועלה יואב והיה לראש שנ' ויעל יואב וג' ואחר כן קנה דוד את עיר היבסי לישראל בככר זהב בכתב לאחוז' עולם בשש מאות זהב שנאמר ויתן דוד לארונה במקום וגו', ועוד אמרו כי שני צלמים אלו היו בראש המגדל הנקרא צנור והיה אחד עור על שם יצחק והאחד היה פסח על שם יעקב ובפיהם השבועה שנשבע אברהם לאבימלך שנ' אם תשקר לי ולניני ולנכדי לפיכך לא כבשו ישראל כשכבשו את ירוש' כי עדיין היה נכד אבימלך חי ובימי דוד כבר מת ובטלה השבועה והחכם ר' אברהם א"ע פירש כי אם הסירך כמו הסיר כלומר אם תסיר למלחמתך אפי' העורים והפסחים אז ימנעוך שלא תבא הנה כי המגדל הזה חזק מאד ולא נירא אותך למלחמה:

והוא מסביר כיצד יואב הצליח ללכוד את יבוס:

ויעל יואב בראשונה ויהי לראש, ובמדרש כל מכה יבוסי ויגע בצנור כל מי שהיה מכה יבוסי היה נוגע בצנור כלו' לא היו יכולים לכבשם אם לא היו מגיעים בצנור והוא המקום הגבוה במגדל מה עשו הביאו אילן של ברוש וכפפו אותו וקפץ יואב ועלה בראש החומה ובקשו להורגו היה גבור חיל ונלחם כנגד' ובאו גבורי ישר' ועזרוהו, ובמדרש אחר כתוב כן מה עשה יואב הלך והביא ברוש אחד רענן וקבעו בצד החומה וכפף ראשו שהיה רך ואחז בו דוד וקפץ יואב על ראשו של דוד ונתלה בברוש ודלג על החומה וזהו שאמר דוד 'יהלמני צדיק חסד שמן ראש אל יניא ראשי' מה עשה הקדוש ברוך הוא קצר את החומה עד שעלה דוד אחריו שנאמר 'ובאלהי אדלג שור':

על כן יאמרו - כי מהיום ההוא ואילך לא יבא עור ופסח אל הבית הזה היא מצודת ציון לבזיון אותן העורים והפסחים ולזיכרון לדורות היאך לכדה דוד:

דוד קרא למצודה על שמו בשם 'מצודת דוד'.

תיאור: Data List icon2.2. רשימה ביבליוגרפית

קיל, יהודה, **ספר שמואל ב עם פירוש דעת מקרא**, הוצאת מוסד הרב קוק ירושלים.

רד"ק, שמואל ב', **מקראות גדולות**.

מלבי"ם, **פירוש המלבי"ם על הנ"ך.**



3. המערך

תיאור: Archery Target icon3.1. מטרות אופרטיביות

\* מטרות קוגניטיביות בתחום הידע וההבנה:

* התלמיד ידע שדוד הומלך שלוש פעמים (פעם על יהודה ופעמיים על ישראל).
* התלמיד ידע כמה שנים ארכה מלכותו של דוד.
* התלמיד ידע כיצד הצליח דוד לכבוש את יבוס היא ירושלים.
* התלמיד יבין מדוע דוד הפך את ירושלים לבירת ישראל.
* התלמיד ילמד פירושי מילים קשות.

\*מטרות אפקטיביות בתחום הרגש והערכים:

\* התלמיד יבין וידע מהו ערכה וחשיבותה של ירושלים לעם ישראל.

\*מטרות פסיכו מוטוריות (מיומנויות):

התלמיד ידע להתמודד עם פרשנות (בדף העבודה)

 3.2. שימוש בעזרים דידקטיים

לכיתה (מליאה): מצגת

לתלמיד: דף עבודה

3.3. חיזוי קשיים

|  |  |  |
| --- | --- | --- |
| הקושי | התחום | דרכי הפתרון |
| הבנת הרצף הסיפורי הכולל שלוש המלכות שונות | הבנת הנקרא | הדברים יובהרו באמצעות המצגת וחזרה על האירועים. |
| הבנת דברי מלך יבוס (מי הם העוורים והפסחים) | הבנת הנקרא | תשובתו תילמד ותוסבר באמצעות הפרשנים |

3.4. פירוט מלא של מהלך השיעור

**פתיחה**

המורה: **אתם וודאי זוכרים עוד מספר שמואל א' ששמואל הנביא משח את דוד למלך על ישראל, והדבר היה עדיין בימי מלכותו של שאול, אולם עד עכשיו דוד לא מימש את תפקידו זה. מדוע? [תשובה מצופה: העם עדיין לא היה בשל לקבל את מלכותו של דוד שהיא מלכות הנצח. הוא עדיין האמין ששושלת בית שאול היא זו הראויה להמשיך את מלכותו, ולכן אבנר המליך את אישבושת בן שאול על ישראל]**

המורה: **נכון, אבל אחרי שרכב ובענה רצחו את אישבושת למעשה העם נשאר ללא מלך וללא מנהיג. מה לדעתכם יקרה עכשיו? [המורה שומעת כמה תשובות. אולי תפרוץ מלחמה כמו שהיה כתוב בפרק ג"ותהי המלחמה ארוכה בין בית שאול ובין בית דוד ודוד הולך וחזק ובית שאול הולכים ודלים" (ג,א), ואולי העם כבר יבין שכדאי לו לקבל את דוד כמלך על כולם?]**

המורה**: כדי לדעת מה קרה, פתחו את התנ"כים בפרק ה' ונתחיל לקרוא ביחד.**

גוף השיעור

קריאת פסוקים א-ה

המורה: **בני ישראל בחרו ללכת בדרך השניה, לא להילחם אחד בשני, אלא להמליך את דוד על כל ישראל.**

מצגת

המלכות דוד למלך

|  |  |  |
| --- | --- | --- |
| משיחת דוד ע"י שמואל | משיחת דוד ע"י שבט יהודה | המלכת דוד ע"י כל ישראל |
| **שמואל א פרק טז,יג**  **וַיִּקַּ֨ח שְׁמוּאֵ֜ל אֶת־קֶ֣רֶן הַשֶּׁ֗מֶן וַיִּמְשַׁ֣ח אֹתוֹ֘ בְּקֶ֣רֶב אֶחָיו֒ וַתִּצְלַ֤ח רֽוּחַ־ה' אֶל־דָּוִ֔ד מֵהַיּ֥וֹם הַה֖וּא וָמָ֑עְלָה.** | **שמואל ב פרק ב ,ד**  **וַיָּבֹ֙אוּ֙ אַנְשֵׁ֣י יְהוּדָ֔ה וַיִּמְשְׁחוּ־שָׁ֧ם אֶת־דָּוִ֛ד לְמֶ֖לֶךְ עַל־בֵּ֣ית יְהוּדָ֑ה** | **שמואל ב פרק ה,ג**  **וַ֠יָּבֹאוּ כָּל־זִקְנֵ֨י יִשְׂרָאֵ֤ל אֶל־הַמֶּ֙לֶךְ֙ חֶבְר֔וֹנָה וַיִּכְרֹ֣ת לָהֶם֩ הַמֶּ֨לֶךְ דָּוִ֥ד בְּרִ֛ית בְּחֶבְר֖וֹן לִפְנֵ֣י יְקֹוָ֑ק וַיִּמְשְׁח֧וּ אֶת־דָּוִ֛ד לְמֶ֖לֶךְ עַל־יִשְׂרָאֵֽל:** |
| משיחה על כל ישראל | משיחה רק על שבט יהודה | המלכה פומבית על כל ישראל ע"י כל העם |

המורה: **העם כולו מסכים וכל זקני ישראל ממליכים את דוד בחברון למלך עליהם. זוהי המלכה פומבית ברוב עם בניגוד למשיחה הקודמת שנעשתה ע"י שמואל בסתר וכוונתה הייתה שימלוך על כל ישראל, וההמלכה של אנשי יהודה שהייתה מקומית רק על שבטם, כעת ההמלכה היא כללית ע"י כל שבטי ישראל.**

המורה**: מה לדעתכן תהיה הפעולה הראשונה של דוד כמלך? מה עליו לעשות כצעד ראשון? [תשובות מצופות: אולי יזמן את ראשי השבטים כדי להסביר את עמדותיו ודעותיו כדי שלא תהיה התנגדות פנימית למלכותו בבחינת "שלום בית", אולי יתחיל לכרות בריתות עם אויבים מבחוץ]**

המורה**: בואו נמשיך לקרוא את הפרק וננסה להבין מדוע דוד בחר להתחיל את מלכותו על כל ישראל דווקא בצעד זה.**

קריאת פסוקים ו-טז

המורה: **ראינו שהפעולה הראשונה של דוד הייתה כיבוש ירושלים, מדוע? מדוע דוד לא מסתפק בקביעת עיר בירתו חברון שבה נמצאת מערת המכפלה? זוהי הנחלה שלו בשבט יהודה וכל משפחתו ונאמניו נמצאים שם, לשם מה עליו לצאת כעת למלחמה? [תשובות מצופות: אולי היבוסי הציקו לבנ"י, אולי דוד רוצה לבנות את בית המקדש בירושלים]**

המורה: **כדי להבין את הצעד הזה של דוד, בואו ניזכר מה היה מצבה של ירושלים עד עכשיו.**

מצגת

שופטים פרק א ,כא

וְאֶת־הַיְבוּסִי֙ יֹשֵׁ֣ב יְרֽוּשָׁלִַ֔ם לֹ֥א הוֹרִ֖ישׁוּ בְּנֵ֣י בִנְיָמִ֑ן וַיֵּ֨שֶׁב הַיְבוּסִ֜י אֶת־בְּנֵ֤י בִנְיָמִן֙ בִּיר֣וּשָׁלִַ֔ם עַ֖ד הַיּ֥וֹם הַזֶּֽה:

המורה**: מה אנחנו למדים מהתיאור בספר שופטים? [תשובה מצופה: שעד היום ירושלים נשארה בידי היבוסי ובני ישראל לא הצליחו לכבוש אותה]**

המורה: **יבוס הייתה ממלכה חזקה מאוד והיא הייתה ממוקמת על הגבול שבין שבט יהודה לשבט בנימין, ולא הצליחו לכבוש אותה. למה חשוב היה לדוד דווקא עכשיו לכבוש אותה? [תשובה מצופה: אולי כדי להוכיח לכולם שממלכתו חזקה]**

המורה**: יכול להיות שהתשובה הזו נכונה אבל כדאי שנראה מה אמרו חז"ל על כך:**

מצגת

שמואל א פרק יט פסוק יח

וְדָוִ֨ד בָּרַ֜ח וַיִּמָּלֵ֗ט וַיָּבֹ֤א אֶל־שְׁמוּאֵל֙ הָרָמָ֔תָה וַיַּ֨גֶּד־ל֔וֹ אֵ֛ת כָּל־אֲשֶׁ֥ר עָֽשָׂה־ל֖וֹ שָׁא֑וּל וַיֵּ֤לֶךְ הוּא֙ וּשְׁמוּאֵ֔ל וַיֵּשְׁב֖וּ בְּנָֽיוֹת:

רד"ק שמואל א פרק יט

ורבותינו ז"ל אמרו: מה עניין ניות אצל רמה? אלא שהיו יושבין ברמה ועוסקין בנויו של עולם כלומר בבית המקדש כלומר באיזה מקום יהיה.

המורה: **כאשר דוד ברח משאול, הוא התחבא בביתו של שמואל ברמה, אבל הכתוב מציין שזה היה** בניות אשר ברמה**. חז"ל דרשו שהם ישבו ברמה ולמדו על נושא בית המקדש שנקרא "**נויו של עולם"**. היכן יש לבנות אותו ומהם מידותיו וכו'. בתורה לא נאמר באופן מפורש היכן נמצא בית המקדש אלא רק נאמר : "** **וְקַמְתָּ֣ וְעָלִ֔יתָ אֶל־הַמָּק֔וֹם אֲשֶׁ֥ר יִבְחַ֛ר ה' אֱלֹהֶ֖יךָ בּֽוֹ" (דברים יז,ח) ולא נאמר היכן בדיוק נמצא המקום.**

המורה**: דוד מתכנן לכבוש את ירושלים מהיבוסי. הכיבוש לא יהיה קל , ודוד יודע זאת, ירושלים היא עיר בצורה- מוקפת בחומה. הצעד הראשון של דוד הוא להיפגש עם מלך היבוסים, ומהי תגובתו של המלך?** "לֹא-תָבוֹא הֵנָּה כִּי אִם-הֱסִירְךָ הַעִוְרִים וְהַפִּסְחִים לֵאמֹר לֹא-יָבוֹא דָוִד הֵנָּה"

**מלך יבוס אומר לדוד שהוא לא יכול להתקרב לעיר ולכבוש אותה עד שהוא לא יסיר את "העיוורים והפיסחים".**

המורה**: על מנת להבין את הביטוי "**העוורים והפסחים**" ואיך בסופו של דבר נכבשה יבוס, תקראו בדף המקורות את פירושו של רד"ק (ר' דוד קמחי) שמצטט את דברי חז"ל. כל אחת תקבל דף מקורות. וכל זוג ידון בשאלות הרשומות בראש הדף.**

עבודה בקבוצות

דף עבודה

**קראו את דברי רד"ק (ר' דוד קמחי) וענו על השאלות:**

1. **איזו שבועה לפי דרשת חז"ל מנעה מישראל עד כה לכבוש את ירושלים מידי היבוסי?**
2. **מה/מי היו "העוורים והפסחים"?**

**רד"ק שמואל ב פרק ה**

**ומצאנו בדרש- אמרו אנשי יבוס לאברהם כרות עמנו ברית שאין זרעך יורש את עיר היבוס ואנו מוכרין לך את מערת המכפלה, ועשה כן אברהם. ואנשי יבוס עשו צלמי נחושת והעמידום ברחוב העיר וכתבו עליהם ברית השבועה. וכשבאו ישראל לארץ לא יכלו להיכנס לשם מפני השבועה שנאמר 'ואת היבוסי יושב ירושלם לא יכלו בני ישראל להורישם' (יהושע טו,כג) אמר רבי יהושע בן לוי: יכולין היו אלא שלא היו רשאין. וכשמלך דוד רצה להיכנס שם ולא הניחוהו שנאמר' ויאמרו אנשי יבוס לא תבוא הנה' אמרו לו: אין אתה יכול עד שתסיר הצלמים הללו שכתוב עליהם ברית השבועה שנאמר 'כי אם הסירך העורים והפסחים' ואלו הם הצלמים שעיניים להם ולא יראו אזנים להם ולא ישמעו רגליהם לא יהלכו. שהיו שנואי נפש דוד. אמר דוד לאנשיו 'כל מי שיעלה בראשונה ויסיר את הצלמים יהיה לראש' ועלה יואב והיה לראש שנ' 'ויעל יואב וגו' ואחר כן (שמו"ב כד) קנה דוד את עיר היבוסי לישראל בכתב לאחוזת עולם בשש מאות זהב שנאמר 'ויתן דוד לארונה במקום וגו',**

**על כן יאמרו - כי מהיום ההוא ואילך לא יבא עוור ופיסח אל הבית הזה היא מצודת ציון, לביזיון אותם העיוורים והפיסחים לזיכרון לדורות היאך לכדה דוד.**

[המורה עוברת בין התלמידים כדי לסייע ולהדריך]

סיום

המורה: **ראינו שלמעשה השבועה מימי דוד היא שמנעה מישראל לכבוש את יבוס, וכעת דוד בזכות גבורתו ותושייתו של יואב שטיפס על הצינור והפתיע את השומרים, הצליח לכבוש את ירושלים. הזכרנו שדוד יצא למלחמה הזו כדי שיוכל לבנות בה את בית המקדש שהיא מצוות המלך כפי שנאמר:**

**"רבי יהודה אומר: ג' מצוות נצטוו ישראל בכניסתן לארץ - להעמיד להם מלך, ולהכרית זרעו של עמלק, ולבנות להם בית הבחירה" (מסכת סנהדרין כ ע"ב).**

המורה: **המעשה הראשון של דוד כמלך על כל ישראל היה כיבוש ירושלים משתי סיבות האחת היא לשם בניית בית המקדש במקום שבו הורה לו שמואל הנביא, והסיבה השניה היא מכיוון שמיקומה של ירושלים הוא על גבול שני השבטים, יהודה ובנימין (שבטו של שאול), יוכל כעת דוד לאחד ולחבר את נאמניו עם מתנגדיו (לשעבר).**

מצגת/לוח

|  |  |
| --- | --- |
| סיבה פוליטית (פנים ישראלית) | סיבה דתית |
| **מיקומה של ירושלים בין שבטי בנימין ויהודה גורמת לחיבור בין נאמני דוד למתנגדיו משבט בנימין.** | **דוד רוצה לבנות את בית המקדש בירושלים** |

סיכום השיעור בטבלה

|  |  |  |  |  |  |
| --- | --- | --- | --- | --- | --- |
| לו"ז | חלקי השיעור | מסגרת ההוראה | פעילות המורה | פעילות התלמידים | שק"ד |
| 5 דק' | פתיחה | מליאה | הרקע ההיסטורי: מות שאול ורצח אישבושת בנו | השתתפות בשיח | חיבור וקישור הנושא לידע קודם. |
| 15 דק' | גוף השיעור | מליאה | קריאת פס' א-ה  מצגת: המלכות דוד (טבלה)  הפעולה הראשונה של דוד כמלך ישראל- כיבוש היבוסי  קריאת פס' ו-טז  הסיבות למעשה:  מצגת: שופטים פרק א,כא (חוסר ההצלחה לכבוש את יבוס בימי יהושע)  מצגת: מצוות המלך להקים את בית המקדש  מצגת: שמואל א' פרק יט (רד"ק) | השתתפות באמצעות שאלות חשיבה. | ארגון הידע הקודם בתוספת הידע החדש באופן חזותי.  פיתוח החשיבה ע"י השערת השערות ונימוקן. |
| 15 דק' |  | עבודה בזוגות |  | דף עבודה: כיבוש היבוסי (רד"ק) | התמודדות עצמית עם פרשנות |
| 10 דק' | סיום | מליאה | הסיבה השניה לכיבוש ירושלים- סיבה פוליטית פנים ישראלית  מצגת: טבלת שתי הסיבות |  | מציאת הסיבה הנוספת פותחת את החשיבה לחשיבה מסתעפת (תיתכנה כמה תשובות או סיבות לאותו אירוע) |